Bent Bøgsted (DF), 2013-02-07:
Hvad angår det her beslutningsforslag fra Enhedslisten, er det selvfølgelig prisværdigt, at man tager problemerne vedrørende au pair-ordningen op.
Vi har hørt mange dårlige historier om au pair-personer, der bliver udnyttet som billig arbejdskraft, som rengøringshjælp og ikke andet, og det var jo ikke det, der oprindelig var tanken med det.
For når man kigger på, hvad et au pair-ophold egentlig skulle være, kan man se, at det handler om, at udlændingen skal bo hos en værtsfamilie med børn under 18 år på lige vilkår med resten af familiens medlemmer.
Formålet med opholdet er, at au pair-personen kan forbedre sine sproglige og eventuelle faglige kundskaber samt udvide sin kulturelle horisont ved at få et bedre kendskab til Danmark.
Som modydelse deltager au pair-personen i de huslige pligter i værtsfamilien, og pligterne kan bestå i f.eks. børnepasning, rengøring, tøjvask og madlavning i maks. 5 timer om dagen maks. 6 dage om ugen.
Det, Enhedslisten så vil, er egentlig at udvide ordningen, så au pair-personen kan være her i op til 3 år.
Man vil også have det sådan, at au pair-personen kan tage familien med, ægtefæller og børn, og man vil så hæve ydelsen til lønnen for en serviceassistent.
Så er vi jo væk fra det, vi forstår ved au pair-ordningen.
Så kunne vi lige så godt afskaffe den ordning, for så er det import af billig arbejdskraft.
Vi har jo hørt mange historier om, at der er nogle, der henter en au pair-person, og at det eneste, som personen skal gøre, er at gøre rent.
Der er ikke noget med børnepasning eller nogen ting, det er kun rengøring og ikke andet.
Der er heller ikke det her med, at de skal have lokalt kendskab, eller at værtsfamilier prøver på at hjælpe dem med at få indsigt i kulturen i Danmark eller at lære noget sprog.
Så derfor er det forslag, som Enhedslisten kommer med, efter Dansk Folkepartis mening helt misvisende.
Jeg ved ikke, hvilke tanker der ligger bag, andet end at man jo kan se ud af det, at Enhedslisten ad bagvejen vil sørge for, at de kan få hele deres familie med herop, kan man sige, og at der ingen begrænsninger skal være på, hvor mange børn de kan få, men det er selvfølgelig i løbet af perioden.
Men ellers skal familien bare have lov til at komme herop.
Hvor skal de så bo, hvis de kommer?
Det er meningen, at au pair-personer skal bo hos deres værtsfamilie og indgå i familien, og det kan de jo ikke, hvis de har hele deres egen familie med.
Så det er helt misvisende.
Altså, i bund og grund synes jeg, at vi skulle væk fra det, som Enhedslisten vil her.
Det er sådan set det, der ligger til grund for au pair-ordningen, og i den forbindelse synes jeg, det er helt fint, at regeringen har sat en undersøgelse i gang.
Men når vi så skal til at kigge på det, mener vi i Dansk Folkeparti absolut også, at vi skal ind og kigge på, om vi ikke skulle tage og føre au pair-ordningen tilbage til det, der var tanken med den, og så komme væk fra det her med, at man i dag bruger au pair-ordningen for at få billig arbejdskraft til landet, som mange gør, og bruger au pair-personer som rengøringshjælp.
Så tror jeg egentlig også, at vi vil se en begrænsning af, hvor mange der kommer til landet.
Så vil det være dem, der virkelig kommer for at være au pair.
Jeg kender også nogle, der har været au pair.
Jeg har selv haft nogle i min familie, der har været ude som au pair og har indgået i en familie og har lært at få kendskab til sprog og forholdene i det land, de nu har været i.
Men det her synes jeg lugter langt væk af, at Enhedslisten vil sørge for, at der kommer billig arbejdskraft til Danmark, i stedet for at sikre, at au pair-ordningen er, som det oprindelig var tanken med den.
Så Dansk Folkeparti kan ikke støtte forslaget.